雜言月洲歌送趙冽還襄陽
作者：皇甫冉
朝代：唐

paragraphs: 漢之廣矣中有洲，洲如月兮水環流。
流聒聒兮湍與瀨，草青青兮春更秋。
苦竹林，香楓樹，樵子罛師幾家住。
萬山飛雨一川來，巴客歸船傍洲去。
歸人不可遲，芳杜滿洲時。
無限風煙皆自悲，莫辭貧賤阻心期。
家住洲頭定近遠，朝泛輕橈暮當返。
不能隨爾臥芳洲，自念天機一何淺。